Grafinių žodžių santrumpų rašymas (3-ia pamokėlė)

 Pagarbūs žodžiai ir kreipiniai trumpinami išlaikant stilistiškai vartojamas didžiąsias raides: Jo Eminencija, Jūsų Eminencija – J. Em., Jo (Jos) Ekscelencija, Jūsų Ekscelencija – J. E.

Dvejopai galima rašyti žodžio numeris grafinę santrumpą – Nr. ir nr. Dokumentų rengimo taisyklėse nurodyta, kad dokumento numeris žymimas Nr., tačiau ne dokumentuose galima santrumpa nr., pavyzdžiui, lentelės skiltyje galima rašyti Eil. nr. (eilės numeris).

Grafinė santrumpa Nr. paprastai nenurodama numeruojant lenteles, paveikslus, gatves, įstaigas ir pan., čia kelintinį skaitvardį žymintis skaitmuo rašomas prieš pažymimąjį žodį, pvz.:  6-oje lentelėje aptarti pagrindiniai įmonių ekonominės veiklos rezultatų rodikliai. 2 pav. Įmonių konkurencingumą lemiantys veiksniai. Kauno 15-asis lopšelis-darželis, Vilniaus m.      28-asis notaro biuras. Vanaginės Sodų 1-oji gatvė, Visorių Sodų 3-ioji gatvė.
Grafinė santrumpa šv. (šventasis, -oji) rašoma iš didžiosios raidės, kai eina tikrinio pavadinimo pirmuoju žodžiu (ir sakinio pradžioje), pvz.: Šv. Elenos sala, Šv. Jurgio kyšulys, Šv. Morkaus aikštė, Šv. Jonų bažnyčia, Šv. Onos atlaidai, Šv. Kristoforo kamerinis orkestras, Šv. Ignaco Lojolos kolegija, Šv. Patriko diena. Kai trumpinys nėra pirmasis pavadinimo žodis, santrumpa rašoma iš mažosios raidės, pvz.: Vilniaus r. Nemėžio šv. Rapolo Kalinausko gimnazija. Sveiki sulaukę šv. Kalėdų! 
Grafinė santrumpa švč. rašoma iš didžiosios raidės, kai eina kitokio tikrinio pavadinimo pirmuoju žodžiu, pvz.: Švč. Sakramento bažnyčia, Švč. Trejybės bažnyčia, Švč. Jėzaus širdies bazilika.

Parengta pagal „Lietuvių kalbos rašyba. Taisyklės, komentarai, patarimai“, V., 2022.

